钦定古今图书集成/明伦汇编/闺媛典/第374卷 > 《答夫秦嘉书》后汉·徐淑
## 钦定古今图书集成/明伦汇编/闺媛典/第374卷 > 《答夫秦嘉书》后汉·徐淑

既惠令音，兼赐诸物，厚意殷勤，出于非望。镜有文彩
之丽，钗有殊异之观，芳香既珍，素琴益好，惠异物于
鄙陋，割所珍以相助，非丰恩之厚，孰肯若斯。览镜执
钗，情想髣髴，操琴咏诗，思心成结，敕以芳香馥身，喻
以明镜鉴形。此言过矣，未获我心也。昔诗人有《飞蓬》
之感，婕妤有《谁荣》之叹。素琴之作，当须君归；明镜之
鉴，当待君还。未奉光仪，则宝钗不列也；未侍帷帐，则
芳香不发也。